Sarah, Hertogin van York

Sarah, Hertogin van York (Sarah Margaret Ferguson, gebore 15 Oktober 1959) is ’n voormalige lid van die Britse koninklike familie en ’n liefdadigheidswerker, skrywer en rolprentvervaardiger.

Sy is die dogter van wyle majoor Ronald Ferguson en Susan Barrantes, en is die gewese vrou van prins Andrew, Charles III se jonger broer. Haar dogters, prinses Beatrice en prinses Eugenie, is onderskeidelik die 9de en 11de aanspraakmakers op die Britse troon. Sy is algemeen bekend as Fergie.

Afkoms 
Sarah stam van die Britse adel – van die Huis van Stuart en die Huis van Tudor. Aan vaderskant is sy ’n afstammeling van koning Charles II van Engeland, van twee van sy buite-egtelike seuns. Sy is ’n agter-agterkleindogter van William Montagu-Douglas-Scott, 6de Hertog van Buccleuch en ’n agterkleindogter van Mervyn Wingfield, 8ste burggraaf Powerscourt. Haar ouma was Marian Louisa Montagu-Douglas-Scott, ’n niggie van lady Alice Christabel Montagu-Douglas-Scott wat ná haar troue met prins Henry, Hertog van Gloucester, prinses Alice, Hertogin van Gloucester geword het, ’n tannie van koningin Elizabeth.

Huwelik 
Sarah en prins Andrew se romanse het in 1985 begin ná ’n effense konkelry deur Diana, Prinses van Wallis. Hulle het vroeg in 1986 verloof geraak en is op 23 Julie 1986 in die Westminster-abdy getroud. Die koningin het aan prins Andrew die titel Hertog van York gegee en Sarah het outomaties HKH die Hertogin van York geword. In 1987 het Sarah die eerste vrou in die koninklike familie geword wat haar private vlieënierslisensie kry.

Die Hertog en Hertogin van York het twee kinders, prinses Beatrice en prinses Eugenie.

Teen 1992 het die egpaar begin uiteendryf en Sarah is dikwels in die geselskap van ander mans gesien, veral die Texas-multimiljoenêr Steve Wyatt. Die egpaar het in Januarie 1992 besluit om van bed en tafel te skei. Hulle is eindelik in 1996 finaal geskei. Hulle is steeds goeie vriende en het hul dogters saam grootgemaak.

In Augustus 2008 het die koningin die hertogin genooi om ’n naweek saam met haar in Balmoral-kasteel in Skotland deur te bring om prinses Beatrice se verjaardag te vier. Dit is beskou as ’n deurbraak in die verhouding tussen die hertogin en die koninklike familie.

Boeke 

 Budgie the Little Helicopter-boeke en geanimeerde TV-programme vir kinders:
 1989, Budgie the Little Helicopter
 1989, Budgie at Bendick's Point
 1991, Budgie and the Blizzard
 1992, The Adventures of Budgie
 1993, Budgie Goes to Sea
 1996, Budgie's Book of Colors
 1996, Budgie and Pippa Count to Ten!
 1995, Travels with Queen Victoria
 1996, My Story (outobiografie)
 Vir jong meisies:
 1997, The Royal Switch
 1997, Bright Lights
 Leefstylboeke met Weight Watchers:
 1998, Dining with The Duchess
 1999, Dieting with The Duchess
 2000, Win the Weight Game
 2001, Reinventing Yourself
 2002, Energy Breakthrough
 2003, What I Know Now: Simple Lessons Learned the Hard Way
 2003, Reflections.  ’n Versameling foto's deur die hertogin.
 2003, Little Red
 2004, Little Red’s Christmas Story
 2006, Little Red’s Summer Adventure

Verwysings 
 Hierdie artikel is merendeels vertaal vanaf die Engelse Wikipedia-artikel :en:Sarah, Duchess of York

Eksterne skakels 
 Die Sarah Ferguson-stigting
 SarahFerguson.com (amptelike webtuiste)

Geboortes in 1959
Huis van Windsor
Lewende mense